《同黎岱屿年丈海珠寺眺望》
明代·王弘诲

珠海平看复此亭，群仙东下走沧溟。旌旗隐隐誇池水，音乐飘飘想洞庭。

画舫夜浮江月白，离筵春傍柳条青。佳辰况喜临萧艾，泽畔何当笑独醒。

作者简介：（1542—?）明广东琼州定安人，字少传，号忠铭。嘉靖四十四年进士。选庶吉士，官至南京礼部尚书。初释褐，值海瑞廷杖下诏狱，力调护之。张居正当国，作《火树篇》、《春雪歌》以讽。有《天池草》、《尚友堂稿》。